
POZIV
na sudjelovanje u savjetovanju s javnošću
o
A) NACRT ODLUKE O ODVODNJI OTPADNIH VODA AGLOMERACIJE ĐAKOVO
B) NACRT ODLUKE O ODVODNJI OTPADNIH VODA AGLOMERACIJE PUNITOVCI



Skupština Županije donijela je Plan razvitka odvodnje i pročišćavanja otpadnih voda na području Osječko-baranjske županije ("Županijski glasnik" broj 2/03., 4/12. 4/17., 2/18., 10/18., 11/20., 4/22. i 10/22.) kao dugoročni razvojni planski dokument.

Zakon o vodama („Narodne novine“ broj 66/19., 84/21. i 47/23.) u svom članku 77. stavku 1. propisao je da su pravne i fizičke osobe dužne otpadne vode ispuštati putem građevina za javnu odvodnju, građevina urbane oborinske odvodnje i individualnih sustava odvodnje sukladno odluci o odvodnji otpadnih voda. Slijedom toga Đakovački vodovod d.o.o. kao javni isporučitelj vodnih usluga je izradio i dostavio na daljnje postupanje dvije odluke o odvodnji otpadnih voda i to: Odluku o odvodnji otpadnih voda aglomeracije Đakovo i Odluku o odvodnji otpadnih voda aglomeracije Punitovci.

Odluku o odvodnji otpadnih voda za područje aglomeracije u granicama jedinice lokalne samouprave, temeljem članka 77. stavak 3. podstavak 1. Zakona, donosi njezino predstavničko tijelo. U slučaju da se aglomeracija prostire na području više jedinica lokalne samouprave u sastavu iste jedinice područne (regionalne) samouprave, odluku o odvodnji otpadnih voda temeljem članka 77. stavak 3. podstavak 2. donosi predstavničko tijelo jedinice područne (regionalne) samouprave. Također je stavkom 4. prethodno navedenog članka propisano da se odluke o odvodnji otpadnih voda donose po prethodnom mišljenju Hrvatskih voda, a na prijedlog javnog isporučitelja vodnih usluga.

Budući da su prethodno navedeni nacrti odluka opći akti kojima se uređuje ispuštanje otpadnih voda putem građevina za javnu odvodnju, građevina urbane oborinske odvodnje i individualnih sustava odvodnje za sve pravne i fizičke osobe, predlaže se  sukladno Zakonu o pravu na pristup informacijama ("Narodne novine" broj 25/13., 85/15. i 69/22.) i Kodeksa savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.) provođenje postupka savjetovanja sa zainteresiranom javnošću.

Postupak savjetovanja provest će se u razdoblju od 27. ožujka do 25. travnja 2024. godine. 

Organizator i nositelj postupka savjetovanja je Upravni odjel za poljoprivredu i ruralni razvoj Osječko-baranjske županije.

Pozivamo vas na sudjelovanje u postupku savjetovanja prilažemo:
- Nacrt Odluke o odvodnji otpadnih voda aglomeracije Đakovo
- Nacrt Odluke o odvodnji otpadnih voda na području aglomeracije Punitovci
- Obrazac sudjelovanja u savjetovanju
